โตโยต้า เผยยอดขายตลาดรถยนต์ในประเทศเดือน ม.ค.60 โต 10.5%
โตโยต้า เผยยอดขายตลาดรถยนต์ในประเทศเดือน ม.ค.60 โต 10.5%
23 ก.พ. 2560

นายวุฒิกร สุริยะฉันทนานนท์ รองกรรมการผู้จัดการใหญ่ บริษัท โตโยต้ามอเตอร์ ประเทศไทย จำกัด  เปิดเผยว่า สถิติการขายรถยนต์ประจำเดือน ม.ค.60 มีปริมาณการขายทั้งสิ้น 57,254 คัน เพิ่มขึ้น 10.5%  ประกอบด้วย รถยนต์นั่ง 20,228 คัน เพิ่มขึ้น 23.5%  รถเพื่อการพาณิชย์ 37,026 คัน เพิ่มขึ้น 4.5% ขณะที่ รถกระบะขนาด 1 ตัน ในเซกเมนท์นี้ จำนวน 30,612 คัน เพิ่มขึ้น 5.6%
ตลาดรถยนต์เดือนมกราคมมีปริมาณการขายเพิ่มขึ้นเมื่อเทียบกับช่วงเดียวกันของปีที่ผ่านมา โดยแบ่งเป็นตลาดรถยนต์นั่งมีอัตราการเติบโตเพิ่มขึ้น 23.5% และตลาดรถยนต์เพื่อการพาณิชย์มีอัตราการเติบโตเพิ่มขึ้น 4.5% ทั้งนี้มาจากมาตรการกระตุ้นเศรษกิจของรัฐบาลในช่วงปลายปี 59 รวมถึงสถานการณ์การส่งออกของประเทศและราคาพืชผลทางการเกษตรเริ่มปรับตัวดีขึ้น ประกอบกับการจับจ่ายใช้สอยของผู้บริโภคในช่วงเทศกาลปีใหม่และตรุษจีน ส่งผลในเชิงบวกกับตลาดรถยนต์ในเดือนมกราคม
ส่วนตลาดรถยนต์ในเดือน ก.พ.60 แนวโน้มดีขึ้น จากการที่บรรดาค่ายรถยนต์ต่างทยอยกันแนะนำรถรุ่นใหม่ในช่วงเดือน ม.ค.ที่ผ่านมา ทำให้มีส่วนช่วยในการกระตุ้นตลาด แต่อย่างไรก็ตามความกังวลเกี่ยวกับสถานการณ์ความผันผวนของเศรษฐกิจโลก อาจยังส่งผลต่อพฤติกรรมการใช้จ่ายของผู้บริโภคและอาจส่งผลกระทบต่อตลาดรถยนต์โดยรวม
 
 